 शोपियां उपद्रव दे चलदे गठबंधन सरकारा दी स्थिति मखौली होंदी जा दी ऐ।  डा. फारूख अब्दुल्ला दा एह् तर्क जे उंदे जागत उमर अब्दुल्ला दी अगुआई आह्‌ली रिआसती सरकार गी किश अज्ञात अधिकारियें पास्सेआ भटकाया जा दा ऐ, जिस तमां एह् गल्ल तां स्पश्ट होई जंदी ऐ जे मामले कन्नै ना छड़ा बुरा ब्यहार कीता जा दा ऐ बलके इसी पेचिदा बनाई दित्ता गेआ ऐ।  सरकार पासेआ नियुक्त आयोग दी जांच दे दरान एह् गल्ल सामनै आई ही जे शुरूआती छानबीन च पुलस ने किश गोलमाल कीता हा भाएं गै ओह् सबूतें गी नश्ट करियै कीता होऐ जां फ्ही अपराधिक मामले कन्नै निब्बड़ने लेई अपने फर्ज गी नेईं समझियै कीता होऐ।  डा. फारूख अब्दुल्ला दा सरकार दे हित्तै च दित्ता गेआ एह् तर्क जे सरकार गी भटकाया गेआ ऐ, इस गल्लै गी पुख्ता करदा ऐ जे दोश उच्च स्तर उप्पर ऐ।  मुक्खमंत्री जेह्‌ड़े के गृहमंत्री होने दे कन्नो कन्नी पुलस दे मुखिया बी हैन, दा मौलिक कर्त्तव्य ते जम्मैवारी ऐ जे दौनें पीड़ितें दे रिश्तेदारें, परोआरजनें ते जनता पास्सेआ जेह्‌ड़ी सच्चाई ब्यान कीती गेई ऐ उसगी दिक्खदे होई सच्च दी तपाश करन।  लोकें बिच्च जाइयै सच्च पता करने दी बजाए ओह् सुना करदे न जेह्‌ड़ा उंदे सैहयोगी सना दे न।  असलियत च ओह् ओह्‌दे सैहयोगी नेईं हैन बलके ओह् आपूं न जिसी सरकार दी तरफा जनता दे सामनै सच्चाई दा सामना करना ऐ।  जमीनी स्तह् उप्पर हलात अजें इन्नै खराब नेईं होए न ते प्रदर्शनकारी जनता गी इक न्यायिक रूख अपनाइये सांभेआ जाई सकदा ऐ ब सखत ते कठोर रवैय कन्नै मामला होर खराब ऐ ब सखत ते कठोर रवैये कन्नै मामला होर खराब होग।  इयै असली नकामी होग।  उमर अब्दुल्ला दा एह् तर्क जे ओह्‌दे कच्छ बी तजर्बा ऐ ब मुक्खमंत्ररी दे इनें शब्दें च कुत्तै दम नजरी नेईं आंदा ऐ। 